17.2.2025

**Tradeka mukana Helsinki-hallin omistus- ja rahoitusjärjestelyssä – Restel jatkaa hallin ravintoloitsijana**

Helsinki-hallin päätösvaltaan oikeuttavien osakkeiden myyntiä koskevan kaupan loppuunsaattamisesta on tiedotettu tänään 17.2.2025. Tradeka-Yhtiöt Oy on mukana Helsinki-hallin omistusjärjestelyyn osallistumalla kaupan toteuttamiseen tarvittavaan rahoitusjärjestelyyn.

Ostajaryhmän taustalla on kiinteistösijoitusyhtiö Trevian, jonka kautta kauppaan kytkeytyy useampia suomalaisia sijoittajia.

”Osallistumisellamme olemme halunneet edesauttaa hallin saamista kotimaiseen omistukseen ja tapahtumakäyttöön mahdollisimman nopeasti sekä turvata tytäryhtiömme Restelin liiketoiminnan jatkumista hallissa”, Tradeka-Yhtiöt Oy:n toimitusjohtaja **Perttu Puro** taustoittaa.

”Tradekan kannalta on keskeistä, että kauppa on toteutettu viranomaisvalvonnassa, jolla varmistetaan, että se toteutetaan kaikilta osin Suomea sitovan pakote- ja muun lainsäädännön puitteissa”, Puro korostaa.

”Nykyisessä erittäin haastavassa kiinteistökauppojen rahoitustilanteessa olen erittäin tyytyväinen, että saimme mukaan Tradekan, luotettavan ja kotimaisen yhteistyökumppanin”, toteaa Trevianin toimitusjohtaja **Reima Södervall.**

**Restel jatkaa Helsinki-hallissa ravintoloitsijana**

Tradekan tytäryhtiö Restel on toiminut Helsinki-hallissa ravintoloitsijana hallin aukeamisesta eli vuodesta 1997 ja hallin uudelleen avautuminen tapahtumien käyttöön on Tradekalle tärkeää.

Restel on solminut useampivuotisen sopimuksen Helsinki-hallin ravintolatoiminnasta.

”Helsinki-halli palaa Suomen johtavaksi tapahtuma-areenaksi. Areenan ravintolat ovat erinomaisessa kunnossa aiemmin toteutettujen laajamittaisten uudistusten jälkeen ja valmiita ottamaan asiakkaat vastaan heti, kun halli aukeaa yleisölle. Ravintolauudistukset mahdollistavat muuntautumiskykyiset palvelut valikoiman, digitaalisuuden ja ostamisen osalta”, Restelin toimitusjohtaja **Sari Saari** kertoo.

Restel myös suunnittelee laajentavansa Helsinki-hallin ravintolatoimintaa ja investoivansa sen ravintolamaailman kehittämiseen.

”Uuden sopimuksen myötä tuomme Helsinki-halliin Restelin parhaat ravintolabrändit. Aloitamme kahdella uudella Rax-ravintolalla ja heti kesän jälkeen tuomme areenalle Burger King- ja Taco Bell -ravintolat. Restel tulee työllistämään noin 30 kokoaikaista ammattilaista ja tapahtumasta riippuen 100–150 työntekijää. Ensimmäiset rekrytoinnit on avattu ja kiinnostus tehtäviin on ollut suurta”, Saari jatkaa.

**Lisätiedot:**

Perttu Puro

toimitusjohtaja, Osuuskunta Tradeka ja Tradeka-Yhtiöt Oy  
Puh. 040 779 34 36

Kristian Helanne

kaupallinen johtaja, Restel Oy  
Puh. 040 831 8300

**Kuvia median käyttöön:**  
<https://restel.kuvat.fi/kuvat/Helsinki+Halli>   
<https://www.tradeka.fi/mediapankki>

***Osuuskunta Tradeka*** *on noin 190 000 jäsenen omistajaosuuskunta, jonka johtoajatuksena on merkityksellinen omistajuus ja inhimillinen markkinatalous, joka tarkoittaa kestävyyttä sekä luonnon että ihmisten näkökulmasta. Osuuskunnan ydinliiketoimintojen omistajaohjauksesta vastaa Tradeka-Yhtiöt Oy, joka omistaa kokonaan ravintolatoimintaa harjoittavan Restel Oy:n, valikoima- ja jakeluyhtiö Lehtipiste Oy:n, sosiaali- ja terveydenhuoltoalan palveluyritys Med Group Oy:n, katsastuspalveluja ja kuljettajantutkintoja tarjoavan A-Katsastus Group Oy:n sekä sijoitusyhtiö Tradeka-sijoitus Oy:n. Konsernin liikevaihto vuonna 2024 oli 569 miljoonaa euroa ja henkilöstömäärä kokoaikaiseksi muunnettuna 3 952.*

***Restel Oy*** *on suomalainen ravintola-alan konserni, joka työllistää sadoissa ravintoloissaan tuhansia alan ammattilaisia. Resteliin kuuluvat BURGER KING®, Taco Bell, Rax Pizzabuffet, Wanha Mestari, Classic Pizza ja Makaronitehdas -ravintolaketjut**sekä Food&Events Tapahtuma- ja Ruokaravintolat.*